Danmark topper i sygehusfejl | helsenyt.com
Danmark topper i sygehusfejl
Vi indtager en grim andenplads over de værste lægesjuskere i Europa
Skulle du stadig leve i en drømmeverden og tro, at vores såkaldte velfærds­samfund har medført et af verdens bedste sygehus­væsner, så vågn op.
Danmark ligger nemlig i den helt forkerte, kedelige ende, når det gælder læge­sjusk. I en ny meningsmåling af sygehusfejl foretaget af Europabarometer i de 25 EU-lande er det kun Let­land, der ligger ringere pla­ceret end os.
I undersøgelsen spurgte man, om deltagerne eller et nært familiemedlem havde oplevet alvorlige sygehus­fejl. Og det havde hele 29 procent af de adspurgte danskere.
- Det er jo himmelråbende og viser, at det er en my­te, at vi har et godt sygehus­væsen herhjemme. Jeg tror ikke, det er, fordi vores læ­ger er dårligere end de an­dre landes. Jeg tror simpelt hen, det skyldes, at der er en helt utrolig mangel på logistik, siger Karsten Skawbo-Jensen, formand for Patientforeningen Danmark.
- Papirer bliver væk, medicin bliver glemt, og den ene hånd ved ikke, hvad den anden laver.
Karsten Skawbo-Jensen gruer for, at problemet vil vokse sig endnu større, når det frie sygehusvalg slår igennem:
- Så vil folk jo pendle mellem sygehusene i endnu højere grad. Så er jeg bange for, at det går helt galt.
Mens mange danskere har en falsk stolthed om­kring vores sygehuse, har udlandet opdaget, hvor dårligt det står til:
- Jeg har haft besøg af tv-hold fra Berlin og Paris, som har lavet programmer om, hvor skidt det ser ud herhjemme herhjemme. Hvis vi skal få vores gode ry tilbage, må vi få styr på logistikken, så patienterne igen, kan regne, med, at de får en god behandling, når de bliver indlagt herhjemme.
Gennemsnittet for de 25 EU lande lå på 18 procent. Danmark med sine 29 procent ligger således hele 11 procent højere end gennemsnittet.
- Tallene er alvorlige og burde få alle gode kræfter til at arbejde seriøst for bedre patientsikkerhed i Danmark. Der må indføres sikkerhedsprocedurer, æn­drede arbejdsgange og nationale standarder for kvali­tet, siger Karsten Skawbo Jensen.
Han vil nu rette henven­delse til sundhedsminister Lars Løkke Rasmussen (V), Folketingets sundhedsudvalg og Amtsrådsforeningens sygehusudvalg om problemet.
De fem bedste og værste
I undersøgelsen blev deltagerne stillet spørgsmålet: Har du eller et nært familiemedlem oplevet alvorlige fejl i sundhedsvæsnet? Her er de fem bedste og de fem værste lande med hensyn til lægesjusk:
Letland (32 pct. havde oplevet fejl)
Danmark (29 pct. havde oplevet fejl)
Polen (28 pct. havde oplevet fejl)
Estland (27 pct. havde oplevet fejl)
Østrig (1 pct. havde oplevet fejl)
Tyskland (12 pct. havde oplevet fejl)
Ungarn (12 pct. havde oplevet fejl)
Irland (15 pct. havde oplevet fejl)
Slovakiet (27 pct. havde oplevet fejl)
Kilde: Ekstrabladet, mandag 1. maj 2006